પ્રાથમિક શિક્ષણની અસરકારકતા વધારવા માટે તેમજ ગુણવત્તા સુધારવાના નવીન અભિગમોના અમલીકરણની અનિવાર્યતા ઊભી થવાનાં પાયાનાં કારણો તપાસીએ તો વિવિધ કારણો કે પરિબળો તરીકે ગ્રામ્ય સ્તરે કામ કરતી પ્રાથમિક શાળા અને અન્ય સ્થાનિક સંસ્થાઓ વચ્ચે યોગ્ય સંકલનનો અભાવ જોવા મળે છે. કારણ કે, યોગ્ય સંકલનના અભાવે ગામની સ્થાનિક સંસ્થાઓનો સહયોગ શાળાને મળી શકતો નથી. આ માટે જ શાળા અને ગ્રામ્ય સ્તરે કામ કરતી સંસ્થાઓ વચ્ચેના સંબંધો ગાઢ, ઘનિષ્ઠ બને તેવા પ્રયત્નો કરવાનો સમય હવે પાકી ગયો છે. શિક્ષકોએ અવારનવાર ગ્રામ સંસ્થાઓની મુલાકાત લેવી જોઈએ તેમજ શાળાની શૈક્ષણિક પ્રવૃતિઓમાં ગામની સ્થાનિક સંસ્થાઓના હોદ્દેદારોને સહભાગી બનાવી તેમનો સહયોગ મેળવવો જરૂરી બને છે. પ્રાથમિક શિક્ષણને સહાયક અને પોષક મંડળો રચવાં જેમાં ગ્રામ્ય શિક્ષણ સમિતિનો સમાવેશ થાય છે. જે ગ્રામ્યસ્તરે કામ કરતી પ્રાથમિક શાળા અને અન્ય સ્થાનિક સંસ્થાઓ વચ્ચે સંકલન સાધી શિક્ષણના વિકાસમાં પોતાનું યોગદાન આપી શકે તેમ છે.